綺閣吟嘉州李使君命官妓段倩乞詩席上爲賦
作者：李新
朝代：宋

paragraphs: 秋風瑟瑟吹簾旌，浪英碎玉秋渚平。
綺閣美人抱明月，坐洒銀鈎錐畫雪。
神情何似衛夫人，小年學歌風挽雲。
錦囊乞句苦不早，種樹江南今亦老。
閣中璧月閑搖空，美人巧笑開芙蓉。
凌波莫背欄干立，捲簾但放餘霞入。
茂陵白馬何時歸，江北楓花處處飛。